Tájékoztató

**a Gál Ferenc Egyetem Gazdasági Kar pénzügyi és számviteli, valamint gazdálkodási és menedzsment alapszakos nappali tagozatos hallgatóinak 12 hetes kötelező koncentrált gyakorlatáról**

Az alap- és mesterszakok képzési és kimeneti követelményeiről szóló 15/2006. (IV. 3.) OM rendelet és a 230/2012 (VIII. 28.) Kormányrendelet elvárásainak megfelelően a ***Gál Ferenc Egyetem Gazdasági Kar*** - Békéscsaba, Bajza u. 33. –12 hetes (60 munkanapos) koncentrált kötelező gyakorlat letöltését írja elő a pénzügyi és számviteli, valamint a gazdálkodási és menedzsment alapszakos hallgatóinak egyetemi tanulmányaik 7. félévében. Napi munkaidő: 8 óra, a foglalkoztató szervezet munkarendjéhez igazodva.

***A hallgató záróvizsgára bocsátásainak feltételei:***

 - a tantervben előírt követelmények teljesítése

 - előírásnak megfelelő nyelvvizsga

 - 12 hetes koncentrált szakmai gyakorlat teljesítése

 - egy opponens által bírált szakdolgozat.

A koncentrált gyakorlat elsődleges célja az Egyetemen elsajátított tudás mellé a szükséges gyakorlati ismeretek megszerzése. Ehhez elengedhetetlen a gyakorlati helyet biztosító gazdálkodó szervezet megismerése, valamint konkrét feladatok teljesítése a választott szakterületen, szervezeti egységnél.

A gyakorló helyet a hallgatónak kell keresnie. **6. félév április 30-ig** **kell leadni** a kitöltött, cégszerű aláírással ellátott **„Befogadó nyilatkozat”-ot** (*külön linkről letölthető a honlapon Hallgatóknak/Dokumentumok/Formanyomtatványok közül*) a Tanulmányi Osztályon.

***A gyakorlati hellyel, gazdálkodó szervezettel szemben támasztott elvárások:***

 - külföldi vagy belföldi jogi személyiségű gazdasági társaság,

 - termelő vagy szolgáltató tevékenység végzése,

 - az éves nettó árbevétel legalább 100 millió Ft,

 - a foglalkoztatottak évi átlagos száma legalább 50 fő, vagy

 - költségvetésből gazdálkodó szervezetek (önkormányzatok, kamarák, NAV, stb.)

***A gyakorlatvezetővel szembeni elvárások:***

Célszerű, hogy a hallgató munkájának irányítását a gyakorlat során egy kellő szakmai tapasztalattal rendelkező (legalább 5 év), felsőfokú végzettségű közgazdász lássa el. A gyakorlatvezető személyét a gazdálkodó szervezet vezetője jelöli ki.

***A gyakorlat javasolt beosztása (megosztása):***

A gyakorlat egységes és könnyebb bonyolítása érdekében Intézetünk szakemberekkel konzultálva a következő feladat és időbeosztást ajánlja:

|  |  |
| --- | --- |
| **Feladat, témakör** | **Időtartam****(nap)** |
| Az adott cég, vállalkozás, intézmény gazdasági környezetének, tevékenységének, céljának, stratégiájának, szervezeti felépítésének megismerése | 10 |
| Funkcionális osztályok munkájának megismerése | 15 |
| Munkavállalói és vezetői érdekeltségi rendszer megismerése | 5 |
| Termelési és gazdálkodási tartalékok vizsgálata | 10 |
| A teljesítmény mérési rendszerének megismerése, elemzése | 5 |
| Választott szakterületek (pénzügy, munkaügy, ellenőrzés, stb) konkrét napi feladatvégzésébe bekapcsolódás | 20 |
| a szakdolgozati téma feldolgozása | 10 |

**Együttműködési megállapodás és hallgatói munkaszerződés:**

A egyetem és a szakmai gyakorlóhely **együttműködési keretmegállapodás**t (*külön linkről letölthető a honlapon Hallgatóknak/Dokumentumok/Formanyomtatványok közül*) köthet az egyetem hallgatóinak szakmai gyakorlata biztosítására. Az együttműködési megállapodást írásban kell megkötni, ha a szak, felsőoktatási szakképzés képzési és kimeneti követelményei hat hét vagy annál hosszabb szakmai gyakorlatot határoznak meg. Költségvetési és nem költségvetési szerveknél eltérő nyomtatvány alkalmazandó. Az egyetem és a szakmai gyakorlóhely együttműködési keretmegállapodásáról és a képzésben közreműködő **szakmai gyakorlóhelyekről** – az intézmény adatszolgáltatása és működési engedélye alapján – **az Oktatási Hivatal nyilvántartást vezet**. Az egyetem és a szakmai gyakorlóhely együttműködésének megszűnését vagy más szakmai gyakorlóhellyel kötött megállapodást, valamint a szakmai gyakorlóhely nyilvántartott adataiban történő változást követően az egyetemnek hatvan napon belül kezdeményeznie kell a nyilvántartott adatok módosítását.

Szakmai gyakorlatra kötelezett hallgató az Nftv. 44. § (1) bekezdés a) pontja szerinti, a szakmai gyakorlóhellyel kötött **hallgatói munkaszerződés** (*külön linkről letölthető a honlapon Hallgatóknak/Dokumentumok/Formanyomtatványok közül*) alapján végezhet munkát.

**Szakdolgozat, választott szakterület:**

A 7. félévben készítik el és nyújtják be szakdolgozatukat a hallgatók. Szerencsés lenne, ha olyan témát választhatnának, amelyet a gyakorlatot biztosító gazdálkodó szervezet is támogat, engedélyez. Ezzel a „befogadó” is kamatoztathatná a hallgató ismereteit, elemzéseit, meglátásait.

**A szakdolgozat leadási határideje: őszi félév november 15. , tavaszi félév: április 15.**

***A gyakorlati munka dokumentálása:***

**Munkanapló:**

A hallgatónak a végzett munkáról, a szerzett tapasztalatairól a rendelkezésre bocsátott minta szerinti formában munkanaplót (*külön linkről letölthető a honlapon Hallgatóknak/Dokumentumok/Formanyomtatványok közül*) kell készíteni. Ezt a **hallgató hetente aláírásával hitelesíti**, majd a gyakorlat végén a **gyakorlat vezetője írja alá a munkanapló címpéldányát**. Amennyiben a gyakorlat vezetője úgy ítéli meg, hogy a leírtak nem a valós helyzetet tükrözik, akkor a címpéldányon vagy levélben teheti meg észrevételét.

A munkanaplót **heti bontásban** kell elkészíteni.

**A munkanapló formai követelményei:**

* a munkanaplót nyomtatott formában 14-es betűmérettel, Times New Roman betűtípussal, 1,5-es sorközzel kell elkészíteni
* minden hét munkavégzéséről, tapasztalatairól legalább egy oldalas értékelést kell írni

**A munkanapló leadási határideje: december 10. Tanulmányi Osztály**

Érvénytelen munkanapló esetén a gyakorlatot a zárónaptól számított 3 éven belül meg kell ismételni.

***Hallgatói minősítés:***

A gyakorlatvezető véleményét, tapasztalatait a „Hallgatói minősítés” (*külön linkről letölthető a honlapon Hallgatóknak/Dokumentumok/Formanyomtatványok közül*) formájában kéri az egyetem. A hallgató munkájának értékelésén túl kérjük javaslatait, tapasztalatait is.

**A minősítést a Gál Ferenc Egyetem Gazdasági Kar Tanulmányi Osztályára kell küldeni december 10-ig.**

***Jogviszony a gyakorlat ideje alatt:***

A kötelező koncentrált gyakorlat idején a hallgatói jogviszony nem szűnik meg. Ennek figyelembevételével létesítenek szerződéses jogviszonyt a hallgatók a gazdálkodó szervezettel.

Mivel a záróvizsgára bocsátás egyik feltétele a 60 munkanapos gyakorlat letöltése, kérjük a határidőket a leírt feladatokat a tájékoztatóban leírtak szerint végezzék el.

Egyedi gondok, problémák felmerülésekor a Gál Ferenc Egyetem Gazdasági Kar gyakorlatáért felelős munkatársa áll rendelkezésre:

**Szabóné Bohus Márta** Elérhetősége: szabone.marta@gfe.hu vagy a 140.iroda vagy a 66/524-727 telefonszámon

A gyakorlatok bonyolítása, a gyakorlati helyek és a munkanaplók elfogadása során a döntéseket a pénzügyi és számviteli, valamint a gazdálkodási és menedzsment alapszak szakfelelőse hozza meg.

Békéscsaba, 2022. szeptember 1.

 ***Dr. Árpási Zoltán s.k.***

 ***dékán***